Document ID: 32013R0834

ΚΑΝΟΝΙΣΜΌΣ (ΕΕ) αριθ. 834/2013 ΤΗΣ ΕΠΙΤΡΟΠΉΣ
της 30ής Αυγούστου 2013
για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών acequinocyl, bixafen, diazinon, difenoconazole, etoxazole, fenhexamid, fludioxonil, isopyrazam, lambda-cyhalothrin, profenofos και prothioconazole μέσα ή πάνω σε ορισμένα προϊόντα
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α),
Εκτιμώντας τα ακόλουθα:
(1)
Για τις ουσίες diazinon, etoxazole, fenhexamid, lambda-cyhalothrin και profenofos έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για τις ουσίες acequinocyl, bixafen, difenoconazole, fludioxonil, isopyrazam, prosulfocarb και prothioconazole, έχουν καθοριστεί ΑΟΚ στο μέρος A του παραρτήματος III του κανονισμού (ΕΚ) αριθ. 396/2005.
(2)
Στο πλαίσιο διαδικασίας για την έγκριση της χρήσης σε αγγούρια, σε πεπόνια και σε κολοκύθες φυτοπροστατευτικού προϊόντος που περιέχει τη δραστική ουσία acequinocyl, υποβλήθηκε αίτηση με βάση το άρθρο 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ.
(3)
Όσον αφορά την ουσία bixafen, υποβλήθηκε σχετική αίτηση για τη χρήση σε σπόρους ελαιοκράμβης, λιναρόσπορους, σπόρους παραρούνας και σπόρους σιναπιού. Όσον αφορά την ουσία difenoconazole, υποβλήθηκε σχετική αίτηση για τη χρήση σε κυδώνια, κοκκινογούλια, καρότα, χρένα, κολοκάσια, παστινάκες, ρίζες μαϊντανού, ραπάνια, λαγόχορτα, βολβώδη λαχανικά, κολοκυνθοειδή (μη βρώσιμος φλοιός), ραδίκια, αγκινάρες, ρύζι και ρίζες κιχωρίου. Όσον αφορά την ουσία etoxazole, υποβλήθηκε σχετική αίτηση για χρρήση σε κεράσια, δαμάσκηνα και μπανάνες. Όσον αφορά την ουσία fenhexamid, υποβλήθηκε σχετική αίτηση για χρήση σε φραγκοστάφυλα και σε φασόλια με λοβό. Όσον αφορά την ουσία fludioxonil, υποβλήθηκε σχετική αίτηση για χρήση σε κολοκυνθοειδή (μη βρώσιμος φλοιός) και ραπάνια. Όσον αφορά την ουσία isopyrazam, υποβλήθηκε σχετική αίτηση για χρήση σε μηλοειδή, βερίκοκα, ροδάκινα, λιναρόσπορους, σπόρους παραρούνας, σπόρους ελαιοκράμβης και σπόρους σιναπιού. Όσον αφορά την ουσία lambda-cyhalothrin, υποβλήθηκε σχετική αίτηση για χρήση στον αζάρολο και τον λωτό. Όσον αφορά την ουσία prosulfocarb, υποβλήθηκε αίτηση για χρήση στον μάραθο. Όσον αφορά την ουσία prothioconazole, υποβλήθηκε σχετική αίτηση για χρήση σε σπόρους ελαιοκράμβης, λιναρόσπορους, σπόρους παραρούνας και σπόρους σιναπιού.
(4)
Σύμφωνα με το άρθρο 6 παράγραφοι 2 και 4 του κανονισμού (ΕΚ) αριθ. 396/2005, υποβλήθηκε αίτηση για τη χρήση της ουσίας difenoconazole σε παπάγια. Ο αιτών ισχυρίζεται ότι η εγκεκριμένη χρήση της ουσίας difenoconazole στις καλλιέργειες αυτές στη Βραζιλία έχει ως αποτέλεσμα την υπέρβαση των ΑΟΚ που ορίζει ο κανονισμός (ΕΚ) αριθ. 396/2005 και ότι είναι απαραίτητο να καθοριστούν υψηλότερα ΑΟΚ για την αποφυγή εμπορικών φραγμών όσον αφορά την εισαγωγή των εν λόγω καλλιεργειών.
(5)
Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή.
(6)
Η Ευρωπαϊκή Αρχή για την Ασφάλεια των Τροφίμων, στο εξής «η Αρχή», αξιολόγησε τις αιτήσεις και τις εκθέσεις αξιολόγησης, εξέτασε ιδίως τα στοιχεία επικινδυνότητας για τον καταναλωτή και, κατά περίπτωση, για τα ζώα και εξέδωσε αιτιολογημένες γνώμες σχετικά με τα προτεινόμενα ΑΟΚ (2). Η Αρχή διαβίβασε τις εν λόγω γνώμες στην Επιτροπή και στα κράτη μέλη και τις δημοσιοποίησε.
(7)
Στις αιτιολογημένες της γνώμες, η Αρχή κατέληξε στο συμπέρασμα ότι, όσον αφορά τη χρήση της ουσίας acequinocyl σε πεπόνια και κολοκύθες, τη χρήση της ουσίας isopyrazam σε βερίκοκα και τη χρήση της ουσίας prosulfocarb σε μάραθο, τα στοιχεία που υποβλήθηκαν δεν είναι επαρκή ώστε να καθοριστούν νέα ΑΟΚ. Όσον αφορά τη χρήση της ουσίας acequinocyl σε αγγούρια, η Αρχή κατέληξε στο συμπέρασμα ότι τα στοιχεία που υποβλήθηκαν δεν είναι επαρκή ώστε να καθοριστεί νέο ΑΟΚ για την υπαίθρια χρήση στο βόρειο τμήμα της ΕΕ.
(8)
Όσον αφορά όλες τις άλλες αιτήσεις, η Αρχή κατέληξε στο συμπέρασμα ότι πληρούνταν όλες οι απαιτήσεις σχετικά με τα στοιχεία και ότι οι τροποποιήσεις των ΑΟΚ που ζητούνταν από τους αιτούντες ήταν αποδεκτές ως προς την ασφάλεια των καταναλωτών, με βάση την εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Η Αρχή έλαβε υπόψη της τα πιο πρόσφατα στοιχεία για τις τοξικολογικές ιδιότητες των ουσιών. Ούτε η έκθεση καθ’ όλη τη διάρκεια της ζωής στις εν λόγω ουσίες μέσω της κατανάλωσης όλων των ειδών τροφίμων που μπορεί να περιέχουν τις εν λόγω ουσίες ούτε η βραχυχρόνια έκθεση μέσω ακραίας κατανάλωσης των σχετικών καλλιεργειών και προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης (ΑDI) ή της δόσης αναφοράς οξείας έκθεσης (ARfD).
(9)
Στις 7 Ιουλίου 2012 η επιτροπή του κώδικα τροφίμων (Codex Alimentarius Commission - CAC) (3) ενέκρινε ανώτατα όρια καταλοίπων του Codex (CXL) για την ουσία profenofos σε καυτερές πιπεριές (τσίλι). Αυτό το CXL είναι ασφαλές για τους καταναλωτές στην Ένωση και, επομένως, θα πρέπει να συμπεριληφθεί στον κανονισμό (ΕΚ) αριθ. 396/2005 ως ΑΟΚ (4).
(10)
Με βάση την αιτιολογημένη γνώμη της Αρχής και λαμβανομένων υπόψη των συναφών με το υπό εξέταση θέμα παραγόντων, οι ενδεδειγμένες τροποποιήσεις των ΑΟΚ πληρούν τις σχετικές απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.
(11)
Όσον αφορά την ουσία diazinon, στον κανονισμό (ΕΚ) αριθ. 396/2005 οριζόταν ΑΟΚ 0,3 mg/kg για τους ανανάδες, ενώ στο παράρτημα του κανονισμού (ΕΕ) αριθ. 899/2012 της Επιτροπής, της 21ης Σεπτεμβρίου 2012 (5), το ΑΟΚ μειωνόταν στο 0,1 mg/kg. Η Επιτροπή πληροφορήθηκε ότι το ΑΟΚ των 0,3 mg/kg diazinon στους ανανάδες, όπως ήταν πριν τροποποιηθεί, είχε καθοριστεί ως ανοχή κατά την εισαγωγή. Επειδή τηρείται ένα υψηλό επίπεδο προστασίας των καταναλωτών, είναι σκόπιμο να καθοριστεί το ΑΟΚ στα 0,3 mg/kg για την αποφυγή φραγμών στο εμπόριο. Δεδομένου ότι ο κανονισμός (ΕΕ) αριθ. 899/2012 εφαρμόζεται από τις 26 Απριλίου 2013, είναι σκόπιμο να εφαρμοστούν από την ίδια ημερομηνία τα ΑΟΚ της ουσίας diazinon σε ανανάδες, τα οποία προβλέπονται στον παρόντα κανονισμό.
(12)
Ως εκ τούτου, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.
(13)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εντούτοις, εφαρμόζεται από τις 26 Απριλίου 2013 για την ουσία diazinon σε ανανάδες με κωδικό αριθμό 0163080.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Αυγούστου 2013.

Labels: 1
17
0
3
6